Grupările de interlopi ar putea să primească pedepse duble pentru traficul de droguri, proxenetism și camătă, pe lângă confiscarea extinsă a bunurilor, conform unui proiect de lege depus recent la Senat și care prevede pedepse mult mai mari decât acum pentru infracțiunile de amenințare, șantaj, proxenetism, exploatarea cerşetoriei și camăta.
Proiectul mai prevede confiscarea extinsă pentru grupările de crimă organizată atunci când instanța judecătorească îşi formează convingerea că bunurile respective provin din activităţi infracţionale.
Ce prevede proiectul de lege:
- Cultivarea, producerea, fabricarea, experimentarea, extragerea, prepararea, transformarea, oferirea, punerea în vânzare, vânzarea, distribuirea, livrarea cu orice titlu, trimiterea, transportul, procurarea, cumpărarea, deţinerea ori alte operaţiuni privind circulaţia drogurilor de risc, fără drept, se pedepsesc cu închisoare de la 5 la 15 ani (în prezent este între 3-10 ani) şi interzicerea unor drepturi.
- Dacă faptele prevăzute la alin. (1) au ca obiect droguri de mare risc, pedeapsa este închisoarea de la 10 la 20 ani şi interzicerea unor drepturi (în prezent între 5-15 ani).
- Punerea la dispoziţie, cu ştiinţă, cu orice titlu, a unei locuinţe sau a unui local ori a oricărui alt loc amenajat, în care are acces publicul, pentru consumul ilicit de droguri ori tolerarea consumului ilicit în asemenea locuri se pedepseşte cu închisoare de la 5 la 15 ani şi interzicerea unor drepturi.
- Administrarea de droguri de mare risc unei persoane, în afara condiţiilor legale, se pedepseşte cu închisoare de la 2 la 5 ani.
- Darea de bani cu dobândă, ca îndeletnicire, de către o persoană neautorizată, se pedepseşte cu închisoarea de la 3 la 10 ani (în prezent 6 luni-5 ani).
De asemenea inițiativa reduce de la 6 luni la 3 luni timpul pentru actualizarea listei cu drogurile sintetice, având în vedere că traficanții inventează substanțe tot mai puternice și mai periculoase, se arată în proiectul de lege.
Totodată se introduc noi sancțiuni drastice pentru cei care îndeplinesc o funcţie publică și care facilitează traficul de droguri. Pentru oamenii legii, limitele de pedeapsă sunt mai severe cu jumătate pentru infracțiunile săvârșite.
Polițiștii implicați în combaterea traficului de droguri sunt stimulați prin introducerea unor criterii precise de performanță, prime de excelență pentru fiecare traficant prins sau grupare destructurată.
Proiectul de lege a fost inițiat de senatorul PNL, Alexandru Nazare, susținut de alți 26 de parlamentari PNL și a fost depus la Senat. Pentru a deveni lege, proiectul trebuie dezbătut și votat de ambele Camere ale Parlamentului.